*A határozati javaslat elfogadásához*

*a Mötv. 50. §-a alapján.* ***minősített*** *többség szükséges,*

*az előterjesztés* ***nyilvános ülésen tárgyalható****!*

*75. számú előterjesztés*

Bátaszék Város Önkormányzata Képviselő-testületének 2017. április 26-án,

16,00 órakor megtartandó ülésére

*Bátaszék Város Önkormányzata 2016. évi zárszámadási rendeletének jóváhagyása*

|  |
| --- |
| **Előterjesztő:** Dr. Bozsolik Róbert polgármester **Készítette:** Mórocz Zoltán pénzügyi irodavezető **Törvényességi ellenőrzést végezte:** Kondriczné Dr. Varga Erzsébet jegyző**Tárgyalja:**valamennyi bizottságPénzügyi és Gazdasági Bizottság: 2017. 04. KOIS Bizottság: 2017. 04. Szociális Bizottság: 2017. 04.  |

**Tisztelt Képviselő-testület!**

 *Az államháztartásról szóló 2011. évi CXCV. törvény (a továbbiakban: Áht.) 91. § (1) bekezdésének első mondata* alapján – „***A helyi önkormányzat költségvetésének végrehajtására vonatkozó zárszámadási rendelet tervezetét a jegyző készíti elő és a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen……”,***

Bátaszék Város Önkormányzata 2016. évi gazdálkodásának végrehajtásáról szóló beszámolót az alábbiak szerint terjesztjük elő:

### Önkormányzati feladatellátás általános értékelése

2016. évben az önkormányzat legfontosabb és legnehezebb feladata meglévő intézményeinek működtetése volt. Intézményeink ugyan szigorú gazdálkodással, de egész év során működőképesek voltak, feladataikat megfelelő színvonalon látták el.

**2016. évi intézményi, oktatási feladatellátás**

# **Bátaszéki Mikrotérségi Óvoda és Bölcsőde**

Az óvodai és bölcsődei nevelő munka szervezésének szabályait az 1992. évi XXXIII. tv. a közalkalmazottak jogállásáról, a 2011. évi CXC. tv. a nemzeti köznevelésről, az 1997. évi XXXI. tv. a gyermekek védelméről és a gyámügyi igazgatásról, valamint az e törvényekhez kapcsolódó kormány és miniszteri rendeletek szabályozzák, és egyben meghatározzák a jövő nevelési irányát.

A Bátaszéki Mikrotérségi Óvoda és Bölcsőde többcélú intézmény (köznevelési, szociális) három óvodából, egy bölcsődéből és konyhából tevődik össze. Önállóan működő költségvetési szerv.

Az intézmény fenntartási és működési költségeit a naptári évre összeállított költségvetés irányozza elő, amelyet a Bátaszéki Mikrotérségi Óvoda és Bölcsőde Intézményfenntartó Társulása hagy jóvá.

1. **Épületfeltételek, kihasználtság (felújítás)**

Az intézmény három óvodai feladat ellátási helyen, egy bölcsődei épületben közvetlen összeköttetéssel, a székhely óvodával és egy konyhai egységgel működik, amely az általános iskola épületében üzemel.

**Óvodák**

Bátaszéken 9 csoportban, Alsónyéken és Pörbölyön 1-1 csoportban kerültek a gyerekek elhelyezésre. A tízedik csoportszoba reggel 6.00-7.00-ig az ügyeletes szoba, itt várja a korán érkezőket az ügyeletes pedagógus. Valamint a tehetséggondozó és fejlesztő foglalkozásoknak ad helyet délelőtt és délután egyaránt.

Az óvodák külső képe megfelelő, rendezett. A csoportok berendezése, esztétikuma, rendje, a gyermekek által készített alkotások kihelyezése, a szülők tájékoztatásának egységes módja, az ismertető táblák minősége, az aula, a közlekedő folyosók rendje megvalósult.

A csoportszobák mindegyike kis egységként lett kialakítva, öltözővel, mosdóval és Bátaszéken terasszal. Jól felszerelt tornaszoba biztosít lehetőséget mindhárom óvodában a mozgásra, a foglalkozások megtartására. Abátaszéki óvoda épület adottsága a nagy aulával lehetőséget teremtett közös megmozdulások, rendezvények szervezésére.

Külön foglalkoztató helyiség található a logopédus és a gyógy testnevelő számára, amelyek Bátaszéken a „régi” épületrészben funkcionálnak.

Só szobát tudtunk kialakítani a Perczel utcai épületszárnyban szülői és vállalkozói/szponzori támogatással, amely nem csak a város mostani és majdani óvodásai egészségmegőrzését szolgálja, hanem az intézmény szakmai színvonalát is növeli majd.

**Bölcsőde**

Az óvodával párhuzamos utcáról külön bejárattal, de folyosó összeköttetéssel működik bölcsődénk. Két összenyitható csoportban folyik a nevelő- és gondozómunka. Az egyikben játszanak, étkeznek, a másikban a délutáni alvásidőt töltik a bölcsődések. A berendezés a gyermekek életkorának megfelelő, újszerű. A játékeszközök biztosítottak, az udvari játékok megfelelőek. A homokozó felújítását hatósági ellenőrzés kapcsán elvégeztük.

**Konyha**

A főzőkonyha az általános iskola épületében üzemel, innen kerül az étel az intézményekbe.

A konyhai eszközökkel való ellátottság alapvetően biztosított. Az elavult konyhai berendezések korszerűbb eszközökre történő cseréjére az elmúlt néhány évben a pénzügyi források rendelkezésre állásának függvényében került sor.

A tanév befejeztével az éves nagytakarítást és tisztasági meszelést a konyhai dolgozók végezték el.

2016. március 1-től használatba vettük a Német Nemzetiségi Önkormányzat tulajdonában lévő Opel Vivaro gépkocsit, amelyet ételszállításra használunk. Ha a fő tevékenységet-az ételszállítást- nem akadályozza, abban az esetben személyszállításra is bérbe vehető az autó. Több esetben helyi szervezetek már éltek ezzel a lehetőséggel. A régi Fiat Ducato gépjárművet üzemeltetésre átadtuk a Bát-Kom 2004 Kft-nek.

1. **Eredményeink az épület állagának megóvása területén; felújítás, beruházás**

A csoportszobák és az óvodák, bölcsőde belső környezeti feltételeinek javítása, állagának megőrzése fontos feladat. Ebben az évben is sikerült állagmegőrző, felújító munkálatokat végeznünk.

Bátaszék óvoda és bölcsőde:

* Informatikai eszközök beszerzése a vezetői és a titkári irodába. Értéke: 300.000 Ft
* Nyári karbantartási munkák: gyermeköltözők és tálalókonyha tisztasági festése, aulában lévő oszlopok javítása és festése, kerítés vakolása és meszelése, nevelői szoba festése. Értéke: 368.300 Ft
* Udvari játékeszközök (homokozó és csúszda) vásárlása. Értéke: 350.000 Ft.
* Szúnyoghálók felszerelése mosdó ablakokra, vécéülőkék cseréje: Értéke: 27.000 Ft
* Homokozó feletti 2 db. árnyékoló tartó rúd cseréje. Értéke: 75.000 Ft
* Bölcsődében, tornaszobában üvegfóliázás. Értéke: 16.000 Ft
* Bölcsődéhez (konyhai részhez) hűtőszekrény és asztal vásárlása. Értéke: 53.000 Ft
* Garanciális munkák az Alisca Bau Zrt. által: pengefal- és lábazatjavítás.

 Alsónyéki óvoda:

* Gyermekmosdó és öltöző meszelése. Értéke: 66.865 Ft.

Pörbölyi óvoda:

* Előszoba lambériázása. Értéke: 54.000 Ft
* Szúnyoghálós ajtó. Értéke: 23.000 Ft

Folyamatosan történtek olyan javítási, karbantartási munkák, amelyek nem terhelték a költségvetést. Ilyenek: tornaszoba és a hozzá tartozó raktár falának javítása és festése, bordásfalak újracsavarozása, fűnyíró karbantartása, roló- és redőnyjavítás, fali csempe pótlása, virágok ültetése, korhadt fák kivágása, kertrendezés stb.

Mindezeken felül adódtak olyan meghibásodások, amelyek javítása nem tűrt halasztást, mint pl. gázkazán meghibásodása, kazánhoz tartozó vízlágyító berendezés meghibásodása, fénycsövek cseréje, tűzzáró ajtó hibás működés miatti javítása.

Sajnos többször előfordult téves tűzriasztás. Ennek oka áramkimaradás/ingadozás, meghibásodás vagy egyszerűen csak pók zavarta meg az érzékelőt.

1. **Személyi feltételek**
* Horákné Albert Marianna az Alsónyéki tagintézmény dajkája 2016. január 4-től Gyesről visszatérve újra munkába állt.
* Bakóné Makai Marianna 2016. február 11-től, Bencze Diána március 08-tól táppénzre mentek gyermekük megszületésének idejéig. Helyettük az egyes és négyes csoportokban Villi Viktória és Mészáros Csilla pótolta az óvodapedagógusok személyét.
* Mészáros Csilla június 16-tól, új munkatársként Péterné Patonai Anikó pedig július 1-től határozott idejű óvodapedagógus kinevezést kaptak.

A pedagógus létszám a feladat ellátására a törvényben leírtak szerint elegendő volt.

Pedagógus I. besorolást 21 fő mondhat magáénak. Gyakornokként 3 fő pedagógus állt az intézmény alkalmazásában.

Szakvizsgázottak száma 2.

|  |  |
| --- | --- |
| **2016. január 1-től** Jogviszonyban lévő összes pedagógus  | 23 |
| Intézményvezető (össz. létszámból) | 1 |
| Dajka | 11 |
| Pedagógiai asszisztens | 3 |
| Óvodatitkár | 1 |
| Takarító  | 0,5 |
| Tálaló konyhai dolgozó | 1,5 |
| Bölcsődei dolgozó | 3 |
| Konyhai dolgozó (Bátaszék, Pörböly) | 15,25 |
| összesen | 58,25 |

1. **Gyermekek létszáma**

 Beírt létszám 2016. március 01-jén

|  |  |
| --- | --- |
| Bátaszék | 201 fő |
| Alsónyék | 24 fő |
| Pörböly | 22 fő |
| Bölcsőde | 12 fő |
| **összesen** | **259 fő** |

Óvodába beiratkozók száma 2016. április:

Bátaszékre: 52

Alsónyékre: 12

Pörbölyre: 1

Az iskolába iratkozók száma 2016. április: 69 fő volt.

|  |
| --- |
| Tanköteles korúak |
|  | Iskolába beiratkozott | Óvodában maradt | Óvodában maradó tankötelesek |
| Bátaszék | 52 | 25 | 32% |
| Alsónyék | 10 | 5 | 33% |
| Pörböly | 7 | 2 | 22% |
| **Összesen** | **69** | **32** | **31,6%** |
| **Mindösszesen: 101** |

1. **Bérjellegű és a dologi költségek alakulása, a szakmai feladat elláthatósága**

Üres álláshellyel intézményünk nem rendelkezik, a jogszabályok és önkormányzati döntésnek megfelelően az engedélyezett létszámkeret alapján végeztük munkánkat. Fenntartói döntés alapján az engedélyezett létszámkeret intézményi szinten 58,97 álláshely volt.

Dologi kiadásokra biztosított előirányzatok lehetővé tették a szakmai munka színvonalas ellátását.

A nagycsoportosok úszásának/vízhez szoktatásának óradíját, valamint valamennyi gyermek személyes higiéniájához használt tisztasági szerek beszerzését az intézmény költségvetése 2016. februártól tartalmazza. Ennek a Fenntartói döntésnek a szülők igen örültek, többször kifejezték elégedettségüket.

Elvégeztettük az udvari játékok időszakos ellenőrzését, a feladatot a Tisza Park Kft látta el.

A másik fontos terület a foglalkozásokhoz szükséges szakmai anyagok, játékok, fejlesztőjátékok beszerzése.

A napi működés feltételeinek biztosításához elengedhetetlen anyagokat vásároltuk csak meg, a dolgozók is keresték a takarékos és ésszerű megoldásokat.

Feladathoz kötött díjazást fizettünk óvodapedagógusok számára hallgatók szakmai gyakorlata megvalósítása során végzett mentori tevékenységéhez a főiskolával kötött megállapodás alapján.

Négy hónapig két óvodapedagógust táppénz miatt a pedagógiai asszisztensek helyettesítettek. Az ő helyükre, arra az időre nem történt felvétel.

Az egyik asszisztens szerződésének lejártával a nyári időszakra nem töltöttük be az állást. A betegségek miatti helyettesítéseket belső szervezéssel oldottuk meg. Egy esetben három hétre vált szükségessé dajka pótlása külső munkaerővel, mert egy időben huzamos ideig táppénz miatt hiányoztak óvodapedagógusok és dajkák is.

Az adminisztráció növekedése tapasztalható, mely a papírfelhasználás növekedését eredményezte.

1. **A nevelőmunka eredményei:**

Tartalmas, eseménydús, változásokban, újításokban, programokban és megoldandó feladatokban bővelkedő év volt 2016.

A stratégiai és operatív dokumentumokban megfogalmazott célok, feladatok – a csoport, valamint a kiemelt figyelmet igénylő gyermekek adottságait figyelembe véve – megjelentek a pedagógusok tervező munkájában és annak ütemezésében.

A pedagógiai munka megfelelt az éves tervezésben foglaltaknak, az esetleges eltérések indokoltak. A teljes pedagógiai folyamat követhető volt a tevékenységi tervben, a csoportnaplókban, valamint a gyermeki produktumokban.

Az intézmény óvodáinak 6 csoportjában kompetencia alapú nevelés, 3 csoportban német nemzetiségi nevelés folyik.

A gyermekek örömmel jártak óvodába, ez látványosan a nagycsoportosoknál volt érzékelhető, miután a pihenést követően szervezett tevékenységeket végezhettek.

A nyár során az elmúlt évekhez képest lényegesen több gyermek vette igénybe az óvodai ellátást.

Az év során három óvodapedagógus hallgató teljesítette szakmai gyakorlatát intézményünkben.

**Nehézségei**:

A gyerekek fejlettségi szintjében, neveltségében nagyobb eltérések mutatkoznak, mint régebben, egyre több a szélsőséges viselkedésforma. Egyre több az agresszióra hajlamos gyermek, akik nem könnyítik meg a tartalmas játékidő kialakulását. Nem egyszerű biztosítani a jól nevelt vagy szerény, visszahúzódó kisgyermekek számára a nyugodt, kiegyensúlyozott légkört. A szülők a nevelés nagyobb mértékét hárítják az óvodára.

**Továbbképzések:**

A nevelési év elején elkészült az intézmény továbbképzési programja és terve. Az éves terv alapján a pedagógusok részt vettek továbbképzéseken, amelyek témái pedagógiai programunk megvalósításához kapcsolódtak. Az intézmény mindenkori költségvetésének függvényében kerültek meghatározásra a továbbképzések támogatásának lehetőségei.

**Támogatott továbbképzések:**

* 10 fő „A tanulási zavarok, valamint a magatartás és viselkedés zavarok kialakulásának megismerése, tüneteik hatékony felismerése és megelőzése, valamint a kialakult nehézségek sikeres kezelése, megoldása” 30 órás tanúsítvánnyal záruló továbbképzés. A képzéshez nyolc óvónőnek egyenként 10.000 Ft hozzájárulást biztosított az intézmény. Helyettesítésre nem volt szükség.
* 1 fő „Néptánc csoportvezető” 2 éves tanfolyamon vesz részt, amely 2017 júniusában zárul. A képzés hétvégére esik, így nem igényel helyettesítést. A képzés ára 230.000 Ft, melyet az intézmény 60.000 Ft-tal támogatott.
* 1 fő „Az óvodai nevelés eszközkészlete a papírtól az IKT-ig továbbképzés óvodapedagógusok számára” című távoktatásos továbbképzésen vett részt, melyet az intézmény 80 %-ban támogatott.

- 1 fő „Készüljünk együtt a 3 éves kortól kötelező óvodai nevelésre, különös tekintettel a hátrányos helyzetű, halmozottan hátrányos helyzetű gyermekek integrációjára” című 30 órás távoktatásos tanfolyamot végezte el. A továbbképzést 80 %-ban az intézmény finanszírozza.

- 1 fő „Közoktatás vezető és pedagógus szakvizsga” szakirányú képzést végzi. A képzés költségéhez a Pörbölyi Önkormányzat 50 %-os támogatást nyújt, a többi költség a dolgozót terheli.

A bölcsődéből egy kisgyermeknevelő vett részt „Változó világban dolgozunk” című 30 órás továbbképzésen, melynek továbbképzési díját az intézmény 100 %-ban támogatta.

**Ingyenes képzések**

* 8 fő „Így tedd rá!” – népi játék és néptánc az óvodában
* 4 fő „Önértékelés, tanfelügyelet, minősítés” szakmai nap.
* 3 fő „Nemzetiségi tartalmak a német nemzetiségi óvodákban”
* 3 fő az Oktatási Hivatal által szervezett jó gyakorlatok bemutatásához kapcsolódó továbbképzés
* 10 fő „A gyermeki agresszió erőszakmentes kezelése a pedagógus mindennapi gyakorlatában”
* 8 fő „Digitális taneszközök alkalmazásának lehetőségei óvodás és kisiskolás korban”

**Belső továbbképzés** szervezése is történt, minden pedagógus számára kötelező jelleggel. Négy foglalkozást tekinthettek meg, négy óvónőnél tettek látogatást a kollégák. A reflexiókat a csoportnaplókban rögzítették.

**Minősítések:**

Két gyakornok kolléga kötelezően jelentkezett a 2017-es minősítő vizsgára, egy a pedagógus II. fokozat elérését célozta meg.

**Gondozási Központ**

A Gondozási Központ működési köre a tavalyi évben kiterjedt a család- és gyermekjóléti szolgáltatás esetében Bátaszék város, Alsónána, Alsónyék, Báta és Sárpilis községek, a házi segítségnyújtás, a jelzőrendszeres házi segítségnyújtás esetében Bátaszék város, Alsónána, Alsónyék, Báta, Pörböly, Sárpilis és Várdomb községek, az étkeztetés esetében Bátaszék város, a nappali ellátás esetében Bátaszék város, Alsónyék, Alsónána, Pörböly, Sárpilis, Várdomb községek, a védőnői szolgáltatás esetében Bátaszék város, valamint Alsónyék és Pörböly községek közigazgatási területére, míg a központi háziorvosi ügyelet esetében Bátaszék város, Alsónána, Alsónyék, Báta, Mórágy, Pörböly és Várdomb községek közigazgatási területére.

***Család- és Gyermekjóléti Szolgálat***

2016. január 1-től jelentős változások következtek be a családsegítő és gyermekjóléti szolgálat szakmai munkájában. A családsegítés csak gyermekjóléti szolgáltatással integráltan egy szervezeti és szakmai egységben működhet: - települési szinten a család-és gyermekjóléti szolgálat, járási szinten a család-és gyermekjóléti központ keretében.

A szakmai munkában a családsegítés feladatait továbbra is a szociális igazgatásról és szociális ellátásokról szóló 1993. évi III. törvény, míg a gyermekjóléti szolgálat és központ feladatait a gyermekek védelméről és a gyámügyi igazgatásról szóló 1997. évi XXXI. törvény tartalmazza.

2016-tól a társult feladat ellátásából kivált Pörböly és Várdomb község, ami azt eredményezte, hogy két fő családsegítői munkakör került megszüntetésre. A tavalyi évben a munkavállalói létszám csökkentése miatt, a család- és gyermekjóléti szolgálathoz tartozó feladatokat három családsegítő látta el, míg a hatósági intézkedéshez szükséges feladatokat /védelembe vétel, vér szerinti családgondozás, családba fogadás, nevelésbe vétel/ a központ által kijelölt két esetmenedzser végezte.

A család-és gyermekjóléti szolgálat feladata a település területén élő szociális és mentálhigiénés problémák miatt veszélyeztetett, illetve krízishelyzetbe került személyek és családok életvezetési képességének megőrzése, az ilyen helyzethez vezető okok megelőzése, a krízishelyzet megszüntetésének elősegítése valamint a gyermekek testi, lelki egészségének, családban történő nevelkedésének elősegítése.

***A szolgálatnál 2016-ban megjelentek száma***

|  |  |  |  |
| --- | --- | --- | --- |
| **Település** | **együttműködési megállapodás alapján** | **tanácsadottként** | **egyszeri alkalommal** |
| **Bátaszék** | 129 | 68 | 115 |
| **Alsónyék** | 12 | - | 5 |
| **Alsónána** | 8 | - | 5 |
| **Báta** | 37 | 22 | 21 |
| **Sárpilis** | 24 | 3 | 8 |

A családsegítői munka során az ellátottaknál a problémák nem tapasztalhatóak csak önmagukban, általában egymásra épülnek, összefüggnek. Egyik probléma generálja a másikat. A tartósan fennálló munkanélküliség anyagi problémákat idéz elő, amelyek megélhetési nehézségekhez, lakhatási problémákhoz, családi konfliktusokhoz, életviteli gondokhoz, mentális és egészségügyi problémákhoz, szenvedélybetegségek kialakulásához vezethetnek. A családon belüli diszfunkciókra, a gyermekek tünethordozóként, magatartászavart, deviáns viselkedést mutatnak. Ezek a folyamatok maguk után vonják a gyermeknevelési nehézségeket.

Munkánk során egyaránt előfordult felvilágosítás, tanácsadás, ügyintézés, lelki-mentális esetkezelés, családi-párkapcsolati problémák kezelésében történő segítségnyújtás, gyermeknevelési nehézségek megoldásában való közreműködés, életviteli problémák rendezésében történő segítségnyújtás, vagy hosszú távú együttműködésben megvalósuló segítő folyamat, (szociális segítő munka) a probléma mélységétől függően.

2016. június közepétől, augusztus végéig nyári játszóházat működtettünk. A programok között volt kézműves foglalkozás, sportvetélkedő, habparti, lovaglás, uszodalátogatás, szabadban főzés, valamint több alkalommal szerveztünk kirándulásokat.

Húsvétkor és karácsonykor játékokat, édességet és tartós élelmiszert gyűjtöttünk, melyeket szétosztottunk a rászoruló családoknak és gyermekeknek. Több alkalommal tartottunk nagyszabású ruhabörzét, valamint bútorfelajánlásokat juttattunk el a nehéz helyzetben lévő családoknak.

Biztosítottuk a szakellátásban lévő gyermekek és vérszerinti szüleik közötti kapcsolattartás lehetőségét.

Intézményünk helyet adott a Mobil Jogsegély Program keretein belül működő ingyenes jogi tanácsadásnak, mely sajnos június hónapban megszűnt.

***A jelzőrendszeres házi segítségnyújtás*** keretein belül biztosítjuk, az ellátott személy segélyhívása esetén, az ügyeletes gondozó helyszínen történő haladéktalan megjelenését, (a hívástól számított 30 percen belül) a segélyhívás okául szolgáló probléma megoldása érdekében szükséges azonnali intézkedések megtételét, szükség esetén további, az egészségügyi és szociális alap- és szakellátás körébe tartozó ellátás kezdeményezését. Azonnali intézkedés okául szolgáló probléma alatt, különböző krízis helyzeteket értünk, elsősorban balesetet, pszichés és szomatikus problémákat, és egyéb veszélyhelyzetek elhárítását-megelőzését. Az intézkedés, a közvetlen vészhelyzet elhárításán felül, krízishelyzetből származó olyan tevékenységek körét is magában foglalja, amelyek, a gondozott megszokott életvitelének fenntartását szolgálják.

2016.12.31-én 57 készülékkel működött a rendszer. A központ a Szivárvány Idősek Otthonában kapott helyet. A feladatot ügyeleti rendszerben, a bátaszéki gondozók, illetve 1 fő nyugdíjas kolléga látják el, heti váltásban.

Az előző évben történt meghibásodások okán, karbantartási szerződést kötöttünk a siófoki székhelyű Technotel KFT-vel azért, hogy a hibák kijavítása időben megtörténjen.

Az év elején megtörtént a nyomógombok második felénél az elemcsere (30 db) és tesztelés, hogy a biztonságos működést elérjük.

|  |
| --- |
| Éves segélyhívási összesítő  |
| Településekneve | Kistérségneve | Ellátásbanrészesülőkszáma (fő) | Kihelyezett készülékek száma(db) | Segélyhívások száma (db) |
| Segítségnyújtástigénylő riasztás | Tesztriasztás |
| Bátaszék | Bátaszék | 57 | 57 | 79 | 60 |
| **Összesen:** | 57 | 57 | 79 | 60 |
|  |

Az ***étkeztetés*** keretén belül napi egyszeri meleg ételt biztosítunk azoknak a szociálisan rászorulóknak, akik koruk, egészségi állapotuk miatt, önmaguknak, illetve önmaguk és eltartottjaik részére tartósan vagy átmeneti jelleggel nem képesek ezt biztosítani.

Az ellátás megszervezésével lehetővé válik, hogy a településen élő rászorult személyek munkanapokon,- naponta egyszer a megfelelő mennyiségű, minőségű meleg ételhez jussanak.

Az étkeztetés biztosítása:

*Házhoz szállítással* - Városunkban gépjárművel történik az étel házhoz szállítása.

*Elvitellel*

az igénybe vevő viszi el az ételt,

az igénybe vevő által megbízott személy viszi el az ételt.

*Helyben étkezés*

Az ételt 11:15 – 11:45 óra között szállítják intézményünkbe, ahol a melegítő konyhában történik a helyben étkezők számára az étel adagolása. Az étel szállítását, szerződés alapján egy vállalkozó végzi. Az étel, adagolásra alkalmas hőfokkal érkezik, de szükség szerint, lehetőség van az étel melegítésére. Az étkeztetés 11:30-12:30 óra között zajlik.

Az éthordók megtöltéséről 2015. december 01-től a főzőhely gondoskodik. A megtöltött éthordókat a nappali intézménybe szállítják 11:45-ig, ahol az elvitellel étkezők hozzájuthatnak ebédjükhöz és egy időben megkezdődik az ebédek lakásra történő kiszállítása.

A tavalyi évben az étkeztetés szolgáltatását 129 fő vette igénybe. Az éves átlagot tekintve naponta 100 főnek biztosítottunk ebédet, ebből átlagosan 75 főnek szállítottuk naponta házhoz az ételt.

Az étkeztetés feladatait 1 fő szociális segítővel látjuk el, illetve a közmunka program kereteiben 1 fő közfoglalkoztatott segítette munkánkat.

***A házi segítségnyújtást*** *igénybe vevők száma a 2016.12.31-én* 95 fő volt.

Bátaszék: 39 fő, Báta: 20 fő, Alsónyék: 7 fő, Sárpilis: 5 fő, Pörböly: 5 fő, Várdomb: 19 fő. Alsónánán a tavalyi évben nem volt igénybe vevő.

Bátaszéken a házi segítségnyújtást 3 gondozó látja el. Sárpilisen 1 fő (napi 6 órában), Bátán 2 fő (1 fő teljes munkaidőben, 1 fő napi 4 órában), Várdombon 2 fő (1 fő teljes munkaidőben, 1 fő napi 4 órában), Alsónyéken és Pörbölyön 1-1 fő (napi 4-4 órában) végzi a gondozási tevékenységet.

A gondozók feladatai közé tartozik, a személyi gondozás körébe sorolható tevékenységek (pl: fürdetés, öltöztetés, gyógyszerelés), valamint a szociális segítéshez sorolt háztartási illetve háztartáspótló segítségnyújtás (vásárlás, takarítás, mosás, gyógyszeríratás).

A tavalyi évben a munkavállalók szabadsága, illetve betegsége esetén, külső helyettes behívására volt szükség ahhoz, hogy a szakmai munkát megfelelően el tudjuk látni. A házi segítségnyújtásban egyre több az olyan egyedülálló, magas gondozási szükségletű ellátott, akihez naponta 2-3 alkalommal megyünk ki, teljes ellátásra szorulnak napközben és esetenként több szolgáltatást is igénybe vesznek egyidejűleg.

***A nappali ellátásban*** *a megállapodással rendelkező igénybe vevők száma 2016.12.31-én 48* fő volt, naponta átlagosan 29 fő vette igénybe az ellátást.

A feladatellátás 1 vezetővel és 1 fő szociális gondozóval történik.

*Az intézményi szolgáltatások a következők:* napi egyszeri meleg étel biztosítása, szükség szerinti egészségügyi ellátás, mindennemű ügyintézés segítése, szabadidős programok szervezése, pszichés gondozás, fizikai ellátás: mosás, ruhajavítás, személyi higiénia biztosítása, családi kapcsolatok ápolása.

A tavalyi évben sok színes program várta a nappali intézmény tagjait. (információs nap, egészségügyi tanácsadás, kiállítások, úti beszámolók stb)

***Nappali ellátás 2016. évi program naptára***

|  |  |  |
| --- | --- | --- |
| **Hónap** | **Program** | **Vendég** |
| január | Mesél az erő” | Birck László nyugalmazott erdész |
| február | Helytörténeti előadás | Sümegi József címzetes igazgató úr  |
| március | Táplálkozási klub, | Demjén-Elekes Beáta, |
| április | Föld Napja- virágültetésRajzpályázat | 72 db pályamű érkezett az iskolábólGörcs PéterGemenc ZRT  |
| május | Az ivóvíz minősége Bátaszéken | Gaál Zoltánné az ANTSZ Közegészségügyi Osztályának |
| június | Békében Önmagunkkal | Simon Judit gyógypedagógus, individuál pszichológus |
| július | „Tájak, emberek” című tárlat | Nagy Jánosné Marika |
| augusztus | Molyhos tölgy kirándulás |  |
| szeptember | Nyárbúcsúztató kerti mulatság | Tanner Vilmos |
| október | Restaurálás,Paksi Szivárvány Egyesület látogatott a Klubba, vezetőjük Pákoliczné Lengyel Erika | Görcs Péter előadása |
| november | Varrókör kiállítása | Sági Lajosné |
| december | Karácsonyi ünnepség, Karácsonyi vásár | Alsónána Nyugdíjas EgyesületBátai Nyugdíjas Egyesület |

A 2015. év sikereit követve a tavalyi évben is folytatódott a heti terv, mely minden napra hasznos elfoglaltságot kínált a tagoknak.

|  |  |  |  |
| --- | --- | --- | --- |
| **Napok** | **Program** | **Időpont** | **Program vezetője** |
| hétfő | Ülőtorna | 900-1000 | Kis Eszter |
| kedd | Felolvasás | 1000-1100 | Sági Lajosné Ica |
| szerda | Kártya-parti | 900-1000 | Lengyel Jenő |
| csütörtök | Havi program | Minden hó 4. csütörtök 900-1100 | Vendég előadók |
| péntek | Katolikus hittan | 900-1000 | Jagicza Józsefné |

**A** ***védőnői szolgálat*** az egészségügyi alapszolgáltatás részeként, a családok egészségének megőrzésére, segítségére irányuló preventív tevékenység, valamint a betegség kialakulásának, az egészségromlásnak a megelőzése érdekében végzett egészségnevelés.

Bátaszéken négy vegyes körzetben történik a feladat ellátása.

A védőnő által ellátott feladatok:

* Körzethez tartozó nevelési-oktatási intézményekbe járó gyermekek gondozása
* Nővédelem
* Védőnői méhnyakszűrés végzése
* Várandós anyák gondozása
* Gyermekágyas anyák gondozása
* 0-6 éves korú gyermekek gondozása
* Oktatási intézménybe nem járó tanköteles korú gyermekek gondozása

A védőnők 2016-ban 63 kismamával álltak kapcsolatban és 391 gyermeket gondoztak.

2016-ban Bátaszéken 56 fő, Alsónyéken 4 fő, Pörbölyön 3 fő várandós anya állt gondozás alatt.

Bátaszéken 319, Alsónyéken 41 és Pörbölyön 31 fő 0-6 éves gyermek állt gondozás alatt.

A 2016/2017-es tanévben a Védőnői Szolgálat Bátaszéken az általános iskolában 515 gyermeket, a gimnáziumban 211 gyermeket, Pörbölyön 30 gyermeket gondozott.

A képesítést sikeresen megszerzett védőnők, a tavalyi évben 6 főnél végezték el a méhnyakszűrő vizsgálatot.

***A központi háziorvosi ügyeletben*** hét orvos és nyolc asszisztens látja el a feladatokat. Az ügyelet ellátása a Gondozásai Központ vezetője által készített ügyeleti rend szerint történik. Minden hónap 5-ig eleget tettünk jelentési kötelezettségeinknek.

Egész éven át biztosított volt az intézmény folyamatos feladatellátása, és működése. A szakmai színvonal megőrzéséhez és tovább fejlesztéséhez a dolgozók szakmai továbbképzéseken, konferenciákon, szakmai műhelyeken vettek részt.

Az intézmény minden épületén állagmegóvás céljából, kisebb munkálatokat, karbantartásokat végeztünk.

A Gondozási Központnál a tavalyi évben nagyobb összegű beruházás nem történt.

A nappali ellátásban ventillátort, irodai forgószéket, vércukormérőt, kerékpárokat, kávéfőzőt, vásároltunk nettó 155 e forint értékben.

A központi háziorvosi ügyeletben fonendoszkópot vérnyomásmérőt vásároltunk nettó 36 e forint értékben.

A védőnői szolgálatnál magzati LCD-t, ventillátort, látásvizsgáló táblát, plexi lapot, kerékpárokat, szekrényt, irodai székeket vásároltunk nettó 355 e forint összegben. Az épület utcafronti részén, redőnyöket szereltettünk fel nettó 125 e forint értékben.

A jelzőrendszeres házi segítségnyújtásban jelzőkészülékek, pánikgombok, orvosi táska, kerültek megvásárlásra, nettó 178 e forintért.

A család- és gyermekjóléti szolgálatnál E iktatóprogramot, szekrényeket, ventillátort, asztalt, vásároltunk közel nettó 317 e forint értékben.

A házi segítségnyújtásban valamennyi társult településre vérnyomásmérőket vásároltunk, összesen nettó 56 e forintért, valamint Bátaszéken és Bátán kerékpárok beszerzése történt, nettó 86 e forintért.

Köszönjük a fenntartónak, hogy biztosította intézményünk egész éves zavartalan működését!

**Keresztély Gyula Városi Könyvtár**

Középfokú ellátást biztosító, általános gyűjtőkörű, nyilvános önkormányzati könyvtár. Potenciális használói köre a város és a városkörnyék lakosságából tevődik össze.

Működésére jellemző, hogy a múlt értékeit megtartva, a megváltozott igényeket figyelembe véve tevékenykedik. A könyvtári gyűjtemény tudatosan fejlesztett állomány, melynek összetétele az olvasói elvárásoknak megfelelően gyarapszik. A gyarapodás arányait tekintve az egyensúlyra törekszik, de meghatározó eleme a felnőtt szépirodalom, ezt követi a gyermek szépirodalom, majd a felnőtt és a gyermek szakirodalom.

A 2016-os évben összesen 3.588.508 Ft értékben került beszerzésre dokumentum. Összesen 1580 db könyv került leltárba.

Márai-program: 52 db könyv 130.000 Ft értékben. A leltári állomány 2016. december 31.-én dokumentumtípusonként: 41077 db könyv, 2166 hang- kép-és elektronikus dokumentum. Ez összesen 43243 db dokumentum. Munkánk során tapasztaljuk, hogy olvasóink örömmel veszik és igénylik az új könyvek jelenlétét, az állomány gyarapodását.

Könyvtárunk legismertebb szolgáltatása a kölcsönzés, mely a szerzői jogok figyelembe vételével és a megváltozott használói igények alapján működik.

Munkánk másik fontos területe a tájékoztatás. A legszembetűnőbb változás ezen a téren tapasztalható. Ebben a felgyorsult világban, a lehető legrövidebb idő alatt várja el az olvasó a számára szükséges információt. A gépi adatbázisok (OPAC, CIRC) használata ma már nélkülözhetetlen. Ezt főként a könyvtárközi kölcsönzéseknél (ODR) tapasztalhatjuk.

A kisvárosi közművelődési könyvtárak mindennapi életében, munkájában egyre több közművelődési tevékenységnek is helye van. Könyvtárunkra is jellemző ez a tevékenység. Programjaink egyre ismertebbek, látogatottabbak, s általuk is színesítjük a város kulturális életét. Rendezvényeink nagy része a könyvekhez, az olvasáshoz, a művelődéshez kapcsolódik. Ezen kívül olyan programokat szervezünk, melyek hiánypótlóak.

2016-ban 409 fő beiratkozott olvasó 11088 alkalommal használta a könyvtárat. Kölcsönzött dokumentumok száma:10957 db. 83 alkalommal tartottunk óvodásoknak és általános iskolásoknak, és felnőtteknek különböző foglalkozásokat, vetítést, melyeken 3220 használó vett részt. Gyermekrendezvényeink pl. a húsvéti ajándékkészítés, Gyermeknap, Népmese napja, Összefogás a könyvtárakért, Besigheim Játszótér, Faültetés stb. nagyon sikeresek voltak. Évi összes látogatónk: 11088 fő.

Az elmúlt évben 14.523 e forintból gazdálkodtunk. Bevételünk szolgáltatásokból 304 e forint volt. Egész évi tevékenységünket racionálisan, takarékosan, költségkímélőn szerveztük. Pályázat útján nyert bevételeink: 1.154.224 forint dokumentum vásárlására – érdekeltségnövelő támogatás eredménye. Az összeg 30%-a, 346.267 forint bútor vásárlására lett fordítva.

**Petőfi Sándor Művelődési Ház**

Az intézmény munkatársai ebben az évben is azon dolgoztak, hogy a Bátaszéken élők megismerjék, és ébren tartsák hagyományaikat, kultúrájukat, és ezáltal Bátaszéket ne csak lakhelyüknek, hanem otthonuknak érezhessék. Az elmúlt két évtized alatt folyamatosan fejlesztették a városi programokat, felújították és újra hagyománnyá tették egykori népszokásainkat és új programokkal is bővítették kulturális lehetőségeinket.

**Városi rendezvények a művelődési ház szervezésében**

Intézményünk egyik fő feladata a városi rendezvények megszervezése és lebonyolítása. Jelen beszámolóban elsősorban a művelődési ház által szervezett, önkormányzathoz tartozó programokat értjük városi rendezvény alatt.

***Január 30-án*** került sor a ***Városi farsang***ra, este 17 órakor a művelődési házban a Bezdáni Petőfi Sándor Művelődési Egyesület színjátszó csoportjának előadásában a "Faroktól fölfelé" című francia vígjátékot láthatták a megjelentek.

***2016. február 12-én*** 18:00 órakor került levetítésre az ***Obsitos*** című, közösségi gyártással készült nagyjátékfilm.

A ***március 15-i városi megemlékezés***en az ünnepség a művelődési házban kezdődött a Cikádor Általános Iskola 6.c osztályának műsorával, melyet Pestiné Kunos Boglárka tanárnő állított színpadra. Utána Kemény Lajos, a Közművelődési, Oktatási, Ifjúsági és Sport Bizottság elnöke mondta el ünnepi gondolatait. A megemlékezés koszorúzással ért véget az 1848-as Emlékműnél, ahol önkormányzataink, intézményeink, pártjaink, valamint egyesületeink vezetői, képviselői helyezték el a megemlékezés virágait.

***Április 23-án***, immár második alkalommal került megrendezésre a ***Városszépítő Nap***. A takarításon részt vettek: a Vasutas Nyugdíjas Csoport és a Nyugdíjas Egyesület, a Vármegyések, a Best Street Team, a Felvidék Néptánc Egyesület, a Bátaszéki Székelyek Baráti Köre és a Német Nemzetiségi Egyesület, a Bátaszéki Pedagógus Kórus és a Könyvbarátok Klubja, a Lokálpatrióták Bátaszékért Egyesület és a Bátaszéki Sakk klub, a Bátaszéki Vadásztársaság tagjai, a Kosaras Szakosztály, a Nagycsaládosok Egyesülete és a Keresztély Gyula Városi Könyvtár, valamint a Varrókör. Körülbelül 150-en vettek részt a programon.

A ***Városi Majális i***dén ***április 30-án*** tartottuk – megkezdve a rendezvények sorát. A rendezvényt hagyományosan májusfaállítással kezdtük, majd a szabadtéri színpadon láthattuk a Best Street Team tagjait, a Heimat Német Nemzetiségi Tánccsoport Iciri-Picirik csoportját, a Bátaszéki Felvidék Néptánc Egyesület csoportjait, a Bátaszéki Mazsoretteket és a Csodák Titkai Orientál Tánc Sport Egyesület tagjait. A délutáni programon Kaczor Feri nagy sikerű műsora is szórakoztatta az érdeklődőket, az esti bálon pedig – hajnali 2 óráig – a Karaván zenekar húzta a talpalávalót.

***A Nemzeti Bor Maraton*** május 13-i települések közti versenyén 8,23%-os részvétellel lett első városunk. A rendezvény keretein belül versenyt hirdettek a települések között, a lakosságarányosan legtöbb támogató futót regisztráló város különféle díjazásban részesült. Így nyerte el településünk a 2016. évi hivatalos NBM - RAJT helyszínét. Emellett még egy egyedülálló, 1.000.000 Ft értékű különdíjat kapunk, valamint a Nemzeti Bor Maraton főtámogatójának, az Evopronak köszönhetően, egy univerzális elektromos autó töltőállomást is telepítenek, és üzemelnek be a nyertes település számára.

***Bátaszéki Pünkösdi Rétesfesztivál*** történetében először fordult elő (május 15-én), hogy a művelődési házba szorult ez a népszerű, több száz látogatót vonzó kulináris és kulturális program. A német és felvidéki egyesületek hagyományos, az Első Bajai Rétesház újszerű ízvilágú rétesekkel a kiállító teremben várták a vásárlókat. Mindeközben közel ötórás változatos kulturális program zajlott a nagyteremben. A muzsika és tánc nyelvét értők és szeretők kellemes délutánt tölthettek el, miközben megtekinthették a Millich zenekar, Felvidék tánccsoportok, „Glück auf” Tánccsoport, Heimat tánccsoportok, a Dunaszekcsői Fúvószenekar és Tánccsoport, a Schomberger Dorfmusikanten és a Cifra Harmonika Zenekar műsorát. A Német Nemzetiségi Önkormányzat által alapított, a német nemzetiségi hagyományok ápolásáért kiemelkedően sokat tevékenykedő fiatalnak járó díjat az idei évben Lovescher Márta vehette át, aki a Heimat tánccsoport aktív tagja és részt vesz a tánccsoport utánpótlás nevelésében. A pünkösdi program Peller Anna vidám műsorával ért véget. Az egészségünkre is odafigyelve 10 órától 19 óráig végzett az Uniqa Mobil Egészségközpont ingyenes fittségi állapotfelmérést, melyre a délutáni órákban nagyon sokan kíváncsiak voltak.

***Május 25-én*** a gyalogos zarándoklat a római katolikus templomtól a ***Szent Orbán*** kápolnáig. A mise 18 órakor kezdődött, melyet Mayer Mihály nyugalmazott püspök celebrált. A mise alatt került sor a molyhos tölgy időkapszulájának megáldására. Az időkapszulába a 2016-os év Európai Év Fájával, a Bátaszéki Molyhos Tölggyel kapcsolatos újságcikkek, rajzok, versek, mese, honlapok képe, a nevezéssel és a versennyel kapcsolatos információk, hanganyagok, valamint videók kerültek. Ezután dr. Bozsolik Róbert polgármester köszöntötte a megjelenteket, sor került – a hagyományoknak megfelelően – a tölgy borral történő meglocsolására és egy molyhos tölgy csemetét is ültettek a győztes fa szomszédságába, melyet szintén meglocsoltak borral. A programon közreműködött a Bátaszéki Ifjúsági Fúvószenekar. Zárásként a helyi termelők borait, valamint a klasszikus sváb péksüteményt, a kráflit kóstolhatták meg a résztvevők.

Ebben az évben ***május 27-én*** rendezték meg a ***TETT-re Kész Nap***ot. A sajtótájékoztatót követően a TETT-re Kész Nap programjában az ismeretterjesztő előadások is helyet kaptak. A társulás számára nagyon fontos a kommunikáció, a helyi közösségek naprakész információval való ellátása, melyben a Lakossági Ellenőrző Csoport is példás szerepet vállal. Kardos Zsuzsanna, a csoport vezetője értékelte szemszögükből a 2015-ös évet. A Gránit-díjat idén dr. Ferencz Márton és Decsi-Kiss János kapták, akik példaértékű munkájukkal, szerepvállalásukkal hozzájárultak a társulás sikeres működéséhez. A tudományos tanácskozással párhuzamosan a TETT települések 4 fős diákcsapatainak részvételével zajlott egy vetélkedő és a résztvevők megismerkedhettek Bátaszék történetével, nevezetességeivel is. Az egyes települések megismerését a jövőben is folytatni szeretnék.

A Bátaszéki Nagycsaládosok Egyesülete és a Keresztély Gyula Városi Könyvtár szervezésében ***május 28-án*** szombaton, ***gyermeknap***on vehettek részt azok, akik kilátogattak a Besigheim Játszótérre. A szervezők zenét, játékokat, kézműves foglalkozásokat, közlekedési vetélkedőt, örömzenét és lufit kínáltak programként a jelenlévőknek. Az elmaradhatatlan zsíros kenyérből délutánra már versenyprogram lett, persze mindez értékes nyeremények reményében. De jelen voltak a tűzoltók, a mentők, a rendőrök, a kosarasok és persze a legfőbb résztvevők: maguk a gyermekek. A szervezők köszönetüket fejezik ki mindazoknak, akik munkájukkal hozzájárultak a rendezvény sikeréhez, és természetesen köszönet illeti mindazokat, akik velünk együtt játszottak.

***Június 3-***án került sor az idei ***Városi Pedagógusnapra***, melynek a művelődési ház adott otthont. A Cikádor Általános Iskola, Gimnázium és Alapfokú Művészetoktatási Intézmény Tánctagozata A tánc nyelvén című táncjátékával tette emlékezetessé ezt a napot, melyet vastapssal hálált meg a közönség.

***Június 5-én****,* vasárnap délután lezajlott az első ***Bátaszéki Kórustalálkozó*** az általános iskola aulájában. A találkozó célja, hogy a karácsonyi hangversenyen kívül legyen még egy olyan alkalom, ahol együtt lehetnek a kórusok és meghallgathatják egymást, illetve szórakoztathatják a közönséget is.

Ebben az évben folytattuk a tavaly megkezdett nagy sikerű ***Táncolj velünk – népcsoportok utcafesztiválja*** elnevezésű programot. A Pyrgos Görög Zenekar és Néptánc Együttes közreműködésével indult ***július 1-jén*** az utcafesztivál. A rendezvénysorozat célja, hogy megismerhessük, kipróbálhassuk a különböző népcsoportok táncait. A jó hangulatú est rövid műsorral kezdődött, a táncosok Görögország különböző tájegységeiről származó néptáncokat mutattak be és egy férfi szólótáncot is láthattak az érdeklődők tányértöréssel. Ezután tánctanítás következett, mely során természetesen a zorba lépéseit is megtanulhatta a közönség.

Az első alkalommal megrendezett ***Város Napja*** programjai ***július 8-án*** kezdődtek a Country esttel, mely a Táncolj velünk! Népcsoportok utcafesztiválja rendezvénysorozat része is volt. A fergeteges hangulatról a Country Road zenekar és a Csámpai Country Road Linedance Klub tagjai gondoskodtak. A zenekar rövid koncertjével indult a kellemes nyáresti program, ezt követően a táncosok bemutatója következett, mely után bárki kipróbálhatta, tanulgathatta a lépéseket.

 ***Július 9-én*** egy fotókiállítás megnyitójára került sor 9 órakor a Petőfi Sándor Művelődési Házban **Székelyföld madártávlatból** címmel. Dr. Fodor István – aki sajnos nem tudott jelen lenni – nyolcadik osztályos korában került kapcsolatba először a fényképészettel, ami azóta is jelen van az életében, már több fotópályázatot is megnyert. A csíkszeredai osztályvezető főorvos, fül-orr-gégész szakorvos talán csak akkor teszi félre fényképezőgépét, ha betegeivel foglalkozik. A kiállítást Csibi Krisztina, a Magyarság Házának igazgatója nyitotta meg. Az eseményen a Bátaszéki Székely Kórus is közreműködött. A kiállított fotók híven közvetítették a Székelyföld szépségét, változatosságát, hangulatát.

Idén Bátaszék adott helyett a ***XIV. Bukovinai Székely Találkozó***nak. A kétnapos rendezvény ideje alatt számos fellépő, előadás színesítette a programot.

Július 15-én, pénteken a bátaszéki polgármester, dr. Bozsolik Róbert köszöntőjével indult a székelytalálkozó. Lőrincz Etel textiltervező iparművész, tanár nyitotta meg a székely varrottasokból álló kiállítást. A megnyitót követően Tamás Menyhért író, költő, műfordító beszédét hallhatták a megjelentek, majd dr. Fazekas Tiborc, a magyar nyelv- és kultúra lektora „Bukovinai - narratívák: Dr. Németh Kálmán könyve„  címmel tartott előadást.

Az emlékülésen hallhatták még Dr. Kóta Péter jogászt, Németh Kálmán hozzátartozóját, majd Merk Zsuzsanna történészt, főmuzeológust és Molnár Tibort, Rudolf Lászlót, Dr. Szőts Zoltánt valamint Valastyán Balázst.

Az alkalmat Illés Teréz énekművész - akit Lozsányi Tamás kísért zongorán - és Zsikó Zoltán népdalénekes előadása tette ünnepélyessé.

Az emlékülést követően Dr. Németh Kálmán sírjához látogattak el a székelyek, ahol lerótták hálájukat és tiszteletüket a „hazatelepítés atyja” előtt.

Szombaton 10 órakor a Bátaszéki Nagyboldogasszony Templomban ünnepi szentmisével indult a programsorozat, ahol közreműködött Illés Teréz énekművész és Zsikó Zoltán népdalénekes. 15 órakor vette kezdetét a folklór műsor a Kalász János Városi Sportcsarnokban. Az idei székely találkozón Sebestyén Ádám - díjat kapott Csibi Krisztina (a Magyarság Házának igazgatója), Radák János és Fekete Etelka (Hidas Néptánc Egyesület), valamint a Hőgyészi Székely Kör Bokréta Tánccsoportja. Gáspár Simon Antal-díjat kapott Antal Zsolt (Garai Székely Egyesület). Az est zárásaként táncház majd székely bál következett a Reflex zenekar kíséretében. A színpadi műsorok mellett népművészeti kirakodóvásár és könyvsátor várta az érdeklődőket.

A ***július 15-i Táncolj velünk! Népcsoportok utcafesztiválján*** a Greenfields Együttesé volt a főszerep. A fellépők Magyarország egyik legrégebb óta fennálló, ír és skót hagyományból merítő zenét játszó formációja. Remek hangulatú koncertjeik fontos részét képezi az ír és skót táncok tanítása is, melyet a pénteki Ír esten minden érdeklődő megtapasztalhatott. Július utolsó péntek estéjén, a fesztivál záró programján sváb dallamoktól volt hangos a bátaszéki Árpád utca. A Német Nemzetiségi Önkormányzat rendezvényeként a szervezők német estre várták az érdeklődő közönséget. A zenei programot a Krain Six Band műsora nyitotta meg, akik zömében oberkrainer zenével örvendeztették meg a jelenlévőket, de egyéb műfajok is szerepeltek repertoárjukban. Őket a Millich zenekar hangulatos műsora követte, és a koncert percek alatt utcabállá alakult.

Hosszú hónapok munkája, szervezése érett be ***szeptember 9-10-11-én*** az elsőként megrendezett ***Bátaszéki Bornapokon***. A hagyományteremtő szándékkal létrehozott eseményen a korábbi szüreti felvonulást és az azt követő kulturális programokat bővítettük ki ebben az évben. A Tájház és a Számvevőség kiállításai is megtekinthetőek voltak, illetve három információs pont segítette az érdeklődőket. A programok ideje alatt kirakodóvásár, gasztro- és borudvar, valamint vidámpark várta a vendégeket. A rendezvényen összesen 13 borászat képviseltette magát: Mestrineli & Oenopolium, Gerencsér Pince, Mauthner Családi Pince, Werner Pince, Garai Pince, Twickel Szőlőbirtok, Márkvárt Papa Pincéje, Posta-Borház Kft., Prantner Pince, Borbényi Szőlőbirtok, Bodri Pincészet, Szeleshát Szőlőbirtok és a Vár-Bor Kft.

Szeptember 9-én, pénteken a Turisztikai Információs Pont (TIP) átadásával kezdődött meg a három napos rendezvény. Az információs pontban bátaszéki ajándéktárgyak, valamint helyi termékek, borok vásárolhatóak, és természetesen minden információt megtalálhatnak a városról. A pénteki színpadi produkciót a Bátaszéki mazsorettek és a Best Street Team műsora nyitotta meg, majd dr. Bozsolik Róbert polgármester köszöntő beszéde következett. A meghívottak részére ezt követően polgármester úr állófogadást tartott a művelődési házban, ahol a nagysallói Szivárvány Asszonykórus is közreműködött. Közben már a 2013-ban alakult bátaszéki Idióták zenekar csapott a húrok közé a színpadon, majd a Bikini fergeteges koncertje zárta a pénteki programokat.

Szombaton már a reggeli óráktól megindult a sürgés-forgás a területen, hogy a 14 órakor kezdődő programokra minden elkészüljön. A szüreti felvonulással együtt tartottuk idén a II. Géza koronázási menetet, majd a ceremóniát is a Romkertben, mely során a II. Géza Gimnázium tanulói és tanárai elevenítették fel korhű jelmezekben a koronázást. Az I. András Király Lovagrend – szintén hagyományos – bemutatója után már kezdődött is a színpadi műsor. A délután folyamán fellépett a Bartina Néptánc Egyesület, a Bátaszéki Felvidék Néptánc Egyesület – mindkét csoportot a Csurgó zenekar kísérte, a Vivat Bacchus, a Bátaszéki Heimat Német Nemzetiségi Tánccsoport, a Bátai Sárköz Néptánc Egyesület, a Pántlika zenekar, valamint a Tűzvirág Táncegyüttes. Este Tóth Gabi, majd A Nyughatatlan zenekar műsora szórakoztatta a megjelenteket és végül utcabállal zárult ez a nap, melyen a Wery-TAKE zenekar húzta a talpalávalót. A szombati napra Makk Norbert kulináris kóstolóval is készült „Falatkákba öltöztetett szüreti ínyencségeket” hozott, melyek szinte pillanatok alatt elfogytak.

Vasárnap 15 órától indultak a programok: Szandi, Desperado és Zoltán Erika léptek a színpadra és gondoskodtak a remek hangulatról, majd a bornapokat dr. Bozsolik Róbert összegző gondolatai után a Balkan Fanatik koncertje zárta. Ezen a napon játszóház is várta a gyermekeket a Moccantó Játszoda közreműködésével.

Szeptember 17-én került megrendezésre 24. alkalommal a Bonyhád – Bátaszék Futóverseny.

Az Európai Autómentes Nap alkalmából másodjára került megrendezésre a ***Tekerjünk, hogy tekerhessünk*** elnevezésű program ***szeptember 18***-án. A rendezvény célja kettős, hiszen fel szeretnék hívni a szervezők a figyelmet a kerékpározás fontosságára, illetve kifejezni, hogy sokan vannak, akik szeretnének településeinket összekötő kerékpárutat. A fő cél tehát, hogy a megszüntetett Pécsvárad-Bátaszék vasútvonal nyomvonalán kerékpárút épüljön.

A résztvevők Bátaszék és Pécsvárad állomásokról indultak és a túra teljesítésével Véméndre érkeztek meg. Az eseményhez kapcsolódóan  rajzpályázatot is hirdettek, melynek eredményhirdetésére is ekkor került sor.

***Október 1-jén az Idősek Világnapján*** Aradszky László szórakoztatta a megjelenteket. Ezután Kemény Lajos, a Közművelődési, Oktatási, Ifjúsági és Sport Bizottság elnöke mondta el ünnepi gondolatait. A rendezvény végén egy kis állófogadás várta a vendégeket.

Bátaszék városa az ***1956-os forradalom 60. évfordulóján*** emlékezett meg 1956 október 23., és az azt követő hetek eseményeiről. A II. Géza Gimnázium 10.B. osztályának színvonalas műsorán a pontos történelmi keretbe foglalt események mellett kiváló irodalmi alkotások szólaltak meg a gimnazisták tolmácsolásában. Az emlékműsort követően az ünnepség résztvevői a művelődési ház előtt álló, Mansfeld Péter emlékére felállított kopjafánál és a Városháza falán elhelyezett ’56-os Emléktáblánál virággal és főhajtással emlékeztek a forradalom résztvevőire és áldozataira:

Idén ***december 2-án*** tartottuk a ***70 éven felüliek karácsonyváró ünnepét***. A már hagyományosnak mondható rendezvényt Dr. Bozsolik Róbert köszöntője nyitotta. Borosné Simon Zsuzsanna ünnepi beszédbe foglalt felemelő sorai is közvetítették azt a tiszteletet, amit a rendezvény megszervezésével városunk idősebb polgárai felé szeretnénk kifejezni. Az ünnepi hangulatot Kovács Kati könnyed vidám személyisége és jól ismert slágerei fokozták. Az ünnepi vacsora elköltése után az estet a Napsugár Nyugdíjas Egyesület karácsonyi dalai és az önkormányzat ajándékának kiosztása követte.

A ***Bátaszéki Adventi Forgatagon*** rengeteg ember gyűlt össze december 9-én a város központjában.

Az egyesületek, civil szervezetek által kínált ételekből és italokból származó bevétellel járultunk hozzá, hogy tartós élelmiszert tudjon vásárolni a Bátaszéki Caritas Csoport. A rendezvényt dr. Bozsolik Róbert polgármester nyitotta meg, aki a köszöntő gondolatai után felkapcsolta a városi karácsonyfa fényeit is. Ezután Kürtösi Krisztián plébános megáldotta a Betlehemet, majd Fekete Zoltán lelkész is felszólalt. Az esemény ideje alatt közreműködtek a Kismődi Ferenc Énekegyüttes, a Bátaszéki Szent Cecília Kórus, a Bátaszéki Pedagógus Kórus, a Bátaszéki Székely Kórus tagjai és a Napsugár Nyugdíjas Egylet kórusa, akik közös karácsonyi énekekkel készültek. Fellépett a Bátaszéki Kanizsai Dorottya Általános Iskola 4. a és c. osztálya, a Felvidék Néptánc Egyesület, a Heimat Német Nemzetiségi Tánccsoport és a református ifjúság, végül a sikeres rendezvényt egy karácsonyi flash mob zárta.

**A művelődési ház rendezvényei**

Intézményünk számára a rengeteg városi rendezvény megszervezése mellett nem sok idő jutott a saját programokra.

Idén első alkalommal március 12-én rendeztük meg Lány és asszonybálunkat, amely nagy sikert aratott a bátaszéki hölgyek körében.

***Kézműves foglalkozások***kal vártuk az érdeklődőket március 18-án, október 28-án, november 25-én. A nagy sikerű, teltházas tökfaragás program október 30-án zajlott.

November 6-án a Mazsola és Tádé bábelőadás szórakoztatta a kicsiket és a nagyokat.

A tavalyi évben a Napsugár Nyugdíjas Egylet kézműves ***kiállítása*** április 26 – május 3-ig örvendeztette meg a nagyérdeműt.

Továbbra is művelődési házunkban zajlanak a véradások. A termékbemutatóknak és vásároknak viszont már nem a művelődési ház ad otthont.

A 2000 óta, ma már muzeális intézményként működtetett ***Tájház*** kiállítási anyagának megismertetése – történeti, néprajzi, kézműipari emlékanyag – a helyi, vidéki, illetve külföldi látogatókkal olyan kulturális tevékenység, mellyel nagyban hozzájárulunk településünk teljesebb megismeréséhez és értékeink elismertségéhez. A Tájházban a tavaszi és az őszi hónapokban van igény tárlatvezetésekre. 2016-ban a Tájház elnyerte a megbízható cég tanúsítványt.

A Tolna Megyei Egyed Antal Honismereti Egyesülettől október 1-jén, Kölesden vehették át a művelődési ház képviselői – Riglerné Stang Erika korábbi intézményvezető és Dömény Boglárka mb. igazgató – a névadójukról, ***Egyed Antalról elnevezett kitüntetést***. Ezzel a díjjal minden évben köszönetet mondanak a honismereti mozgalmat pártoló munkáért egy személynek és egy közösségnek. A művelődési házban hosszú évek óta végzett magas színvonalú közművelődési tevékenységet, a helyi társadalom kulturális szükségletei, önművelő, önképző, amatőr művészeti ambícióinak, közéleti, közösségi, szórakozási lehetőségeinek magas színvonalú biztosítását, a honismereti egyesület számára nyújtott folyamatos támogatást, különös tekintettel a XLIII. Országos Honismereti Akadémia megszervezése során tanúsított munkát megköszönve adták át az emlékérmet.

Budapestre március 19-én színházlátogatást szervezett a művelődési ház a József Attila és én című darabot nézhették meg az érdeklődők.

Az aktuális, látványos ***városi dekorációk*** elkészítése is a művelődési ház feladata lett a Mol kútnál és a központban.

**A művelődési ház és a civilek, iskolák kapcsolata**

A művelődési ház következő fontos feladata a kapcsolattartás a civil szervezetekkel, és ha kérik, rendezvényeik segítése. Ezenkívül ingyenesen biztosítjuk a termet tánccsoportjaink próbáihoz, illetve programjaikhoz, báljaikhoz. A városi és intézményünk rendezvényein is számíthatunk rájuk, legyen szó kórusról, tánccsoportról – lehetőséget kapnak a fellépésre. 2016-ban jubileumi rendezvény is zajlott: A málenykij robot és a német kitelepítés 70. évfordulója.

A művelődési házban találkoznak minden héten a Napsugár Nyugdíjas Egylet tagjai; báljaikat, ünnepeiket is nálunk tartják. Adminisztratív tevékenységgel segítjük a munkájukat, hiszen van, amit már online is el kell intézni, de meghívók gyártásával is hozzájárulunk munkásságukhoz. Ők is gondolnak ránk, ugyanis minden évben – társadalmi munka keretén belül – rendbe teszik az udvarunkat: összeszedik a lehullott faleveleket, de a tavaszi takarításban is aktívan részt vettek.

A Nyugdíjas Egyesület tagjai is intézményünkben tartják rendezvényeiket.

A legkisebbek számára a városi óvoda szervezésében a Bábovi produkciója minden alkalommal nagy sikert arat az apróságok és az óvónők körében egyaránt. Az általános iskola és a gimnázium tanulói is rendszeres vendégeink. Iskolai ünnepségeiket nálunk tartják, előtte, a próbáikhoz is biztosítjuk a termet. A Filharmónia hangversenysorozatnak is a művelődési ház adja a helyet.

**Cikádor újság**

A Cikádor újság történetének egyik fordulópontja az 1997-ben megalakult Cikádor Média Kht. volt. A Kht. megszűnésével az újság szerkesztését a művelődési ház vezetője kapta feladatul. A kezdetekben kéthetente megjelenő lap havi lappá változott, és ingyenesen jut el Bátaszék minden háztartásába.

**A művelődési ház és a sajtó**

Tájházunk önálló honlappal rendelkezik, mely magyar és angol nyelven számtalan fotóval illusztrálva mutatja be az intézményt és városunk egyéb látnivalóit. A honlap a [bataszek.tajhaz.hu](http://www.bataszek.tajhaz.hu/) címen érhető el. A Petőfi Sándor Művelődési Ház elérhető már 2014 októbere óta a facebook-on is a [www.facebook.com/muvhazbataszek](https://www.facebook.com/muvhazbataszek) címen. Az oldalon folyamatosan tájékoztatunk mindenkit a rendezvényekről, majd fényképalbumokkal ellátott, rövid beszámolókat is közzéteszünk. Tavaly megújult a városi honlap is, a [www.bataszek.hu](http://www.bataszek.hu/), amit minél aktuálisabbá tettünk azzal, hogy az új honlap indulása óta elsőként ezen a felületen jelennek meg a rendezvények, majd a róluk készült összefoglalók is. Természetesen utána a facebook oldalunkon is láthatóak – általában több fotóval – ezek az anyagok. Az összes programra igyekszünk eljutni és fényképekkel is dokumentálni azokat.

Fontos feladatunk az ***éves rendezvényterv*** elkészítése, aminek alapja a minden év végén elfogadásra kerülő városi rendezvényterv. Ehhez igazodva kérjük el az oktatási intézményektől, civil szervezetektől a saját programjaikat.

A ***sajtó***val is sikerült szorosabbra fűzni a kapcsolatot, hiszen a művelődési házból kapják meg minden héten a következő heti bátaszéki programokat. A ***Cikádor magazin*** is a kiküldött adatok alapján áll össze. A magazin aktuális anyagainak témáját pedig minden héten közzétesszük a facebook oldalunkon. Nagyon jó ötlet volt a magazinok megjelenítése a városi honlapon is, ha valaki lemarad vagy nem tudja megnézni a televízióban, megvan a lehetőség a későbbi megtekintésre.

A városi arculat kialakításában is igyekeztünk segíteni, a két roll-up gyártásához fotókat biztosítottunk, melyhez szükség volt a népcsoportokat bemutató fotósorozat elkészítésére is. Tavaly augusztusban készültek el az új bátaszéki képeslapok, melyekhez szintén fotókat biztosítottunk.

**Városüzemeltetés, településfejlesztés**

A 2016.-ben elkészült beruházások főleg a települési infrastruktúrát érintették.

Lajvérpusztán lévő vízelevezető árok burkolására bruttó 792.180,-Ft e Ft összeget tudtunk fordítani.

A város járdái a lakossági kérelmek alapján mintegy 266 e Ft- Ft-ból újultak meg több szakaszon.

Az Önkormányzat bérlakás állományának fejlesztésére is fordított pénzeszközöket, melyek során a Bátaszék, Ady E. u. 27. 1/1 lakást felújítottuk 497-eFt, értékben.

Lajvérpusztán a buszmegálló korlátja került felújításra 171-eFt –ért.

Keresztély Gyula Városi Könyvtár 1.933-e Ft, közterületi játszóterek 1.350-e Ft összegből kerültek felújításra

A Garay utcában lévő temető területén 908-e Ft vállalkozási díjért készült út. A betonutak javítására 860-e Ft, Olimpia u. és Orbán u. padka javításra 2.897-e Ft, kátyúzásra 1.095-e Ft került kifizetésre.

A karácsonyi díszvilágítás fejlesztésére 567 e Ft összeget költöttünk.

Fő vízelvető árkaink karbantartására mintegy 500 e- Ft-ot költött a 2016.-es évben.

A vízmű bérleti díjak terhére jelentős 3 007 e Ft összegben került sor ágazati fejlesztésekre.

A beruházásokon kívül a város működési feltételeinek megteremtésére is úgymint a csapadékvíz elvezető rendszerek, az utak, hidak, a települési zöldfelületek karbantartására is gondot fordított az Önkormányzat.

Évente az aszfaltburkolatú **utak kátyúzását** végezzük, folyamatosan biztosítunk anyagot a régi beton lap járdák burkolatának átrakásához és cseréljük, pótoljuk az önkormányzati kezelésű utak mentén a KRESZ táblákat.

Évente megtörténik a burkolt csapadékvíz elvezető árkok tisztítása, szükség szerint zárt rendszerű csapadékvíz elvezetők út alatti átereszek mosatása.

A Bát-Kom 2004. Kft. dolgozóinak és a Közfoglalkoztatásba bevont dolgozók közreműködésével folyamatos volt ez évben is a település közterületein a **fűnyírás, parkgondozás** és a sportpályának a fenntartása, gondozása.

Civil szféra hatása a település életére

A város mindennapi életét meghatározzák a civil szervezetek tevékenységei, amik nagyban hozzájárulnak a mozgalmas közösségi élethez. A 35 egyesület minden korosztályt összefog, számos működési területet lefed, teret biztosít a városban jelen levő nemzetiségek számára a hagyományainak ápolására. Rendezvényekből egész évben nem volt hiány.

**Belső irányítási, ellenőrzési rendszer működésének értékelése**

Annak megállapítása, hogy a költségvetési szerv vezetője megfelelően alakította-e ki a KÖH belső kontroll rendszerét, szabályozta-e a FEUVE-t, és annak előírásai megvalósulnak-e a gyakorlatban, összhangban van-e a hivatal többi szabályzatával.

Bátaszék város Önkormányzatnál és intézményeinél 2016. évben lefolytatott ellenőrzéseket az előterjesztés 1. melléklete tartalmazza, míg a 2016. évi belső ellenőrzési megállapításokat a 2. melléklet.

### Önkormányzati bevételek alakulása

# **Bevételek**

Éves szinten a bevételi előirányzat 1 037 567 e Ft, míg a teljesítés 1 037 383 e Ft volt.

 Ez 100 %-os teljesülést jelent.

# **Működési bevételek**

Az Önkormányzat működési bevételei 986 980 e Ft-ban realizálódtak (100,3 %).

 Mód. előirányzat Telj.

 983 483 e Ft 986 980 e Ft

A realizált bevételek 3 497 e Ft-tal haladták meg a tervezett előirányzatot.

* Az intézményi működési bevételek területén 37 918 e Ft bevételt realizáltunk, amely 22 e Ft-tal haladja meg a tervezett előirányzatot. Az ÁFA visszatérítéseknél, illetve a tulajdonosi bevételeknél nem tudtuk tartani az eltervezett mértékű bevételeket.
* A közhatalmi bevételeknél 255 611 e Ft teljesülést mértünk, ami 4 163 e Ft-tal haladja meg az előirányzati számot.

A bevétel kategórián belül az alábbi tételek kerülnek kimutatásra:

Gépjárműadó bevételeknél 17 290 e Ft 115,3 %-os a teljesülés, tehát a tervet teljesítettük.

* Helyi adóknál a teljesülés 237 395 e Ft (101 %), amely az év végi iparűzési adófeltöltésekből, és az évközi behajtási cselekményeknek köszönhetően alakult ki. Az iparűzési adónál az eredetileg tervezett 202 093 e Ft bevételhez képest 1 742 e Ft-tal magasabb bevétel teljesült (203 835 e Ft). A magánszemélyek kommunális adójánál a tervezett 32 500 e Ft-ból 32 775 e Ft bevétel érkezett a bankszámlánkra.
* A helyi adókkal kapcsolatos pótlékok, illetve bírságok és egyéb sajátos bevételek 1 926 e Ft összegben teljesültek.
* Az önkormányzat legnagyobb bevételi forrását az állami támogatások és kiegészítések teszik ki. A forrás kiegészítő támogatással együtt az elmúlt évben 387 507 e Ft működési állami bevételt írtak jóvá a számlánkon.
* A bevételek között kiemelten fontos terület az átvett pénzek csoportja.

Az elkülönített állami pénzalapoktól 89 371 e Ft, ezen belül a TETT támogatás működési része 64 024 e Ft, központi költségvetési szervtől átvett pénz 4 356 e Ft, önkormányzatoktól átvett 8 939 e Ft, míg a társulásoktól 16 967 e Ft érkezett.

* Az előző évi költségvetési maradvány 196 601 e Ft a bevételeknél felhasználásra került.

Az önkormányzat 50 403 e Ft felhalmozási bevételhez jutott.

Államháztartáson belülről 15 843 e Ft támogatás érkezett, amelynek jelentős része 15 000 e Ft a TETT támogatás kapcsolódik.

A felhalmozási célra átvett pénzeknél 2 648 e Ft teljesülés történt.

Tárgyi eszközök, ingatlanok értékesítéséből bevételt nem értünk el. Felhalmozási kölcsönök visszatérüléséből 524 e Ft realizálódott.

# **Finanszírozási bevételek**

2016. év során az önkormányzat költségvetésében lévő hiányt belső forrásból az előző évi pénzmaradványból sikerült fedezni.

##### Önkormányzati Kiadások alakulása

# **Kiadások**

 Terv Telj. Telj. %

 1 037 567 e Ft 875 342 e Ft 84,4 %

A teljesülési adat 162 225 e Ft-tal marad el a tervezett előirányzattól. A bevételek gyakorlatilag a tervezettnek megfelelően alakultak, így látható, hogy összevont egyenlegben 162 041 e Ft-tal kedvezőbben alakult a költségvetési kiadások és bevételek egyenlege a tervezettnél. Ebből következik, hogy a 2016. évi költségvetési maradvány az előző évihez hasonlóan jelentős összeget képvisel a kimutatásokban, illetve nem használtuk fel az elmúlt évi teljes maradványt 2016. évben.

A költségvetési bevételek tekintetében 827 972 e Ft bevételt realizáltunk, míg a költségvetési kiadások szintjén 862 748 e Ft teljesülésről beszélhetünk. A költségvetés hiánya 34 776 e Ft eléri a 4%-ot.

* Az egyik legjelentősebb kiadási tétel, a személyi juttatások tényszáma 3 850 e Ft-tal elmarad a módosított előirányzattól, ami 97,6 %- os teljesülést jelent. Bruttó 158 368 e Ft lett kifizetve az alkalmazottaknak és egyéb magánszemélyeknek ezen a jogcímen.
* A munkaadót terhelő járulék kiadásai a bér vonzataként szintén a tervezett alatt realizálódtak, mintegy 1 298 e Ft- tal maradt el a módosított előirányzattól. Összesen 38 353 e Ft (96,7 %) járulékot fizetett az önkormányzat az államkasszába.
* Dologi kiadások területén 166 476 e Ft teljesülés tapasztalható a módosított előirányzatban szereplő 184 049 e Ft összeggel szemben. Tehát a felhasználás elmarad a tervezett lehetőségektől 90,5% (17 573 e Ft különbözet). A készletbeszerzéseknél 1 002 e Ft ot takarítottunk meg, a kommunikációs szolgáltatásoknál 473 e Ft, a közüzemi díjaknál 2 792 e Ft-tal kevesebb került kifizetésre. A fenti tételekhez kapcsolódó ÁFA szintén tekintélyes összeget képvisel.
* Működési célú pénzeszközátadás szintén a tervezett szint alatt alakult 389 628 e Ft (99,3%).
* Az ellátottak juttatásai (szociálpolitikai juttatások) keret felhasználásánál a tervezett 24 805 e Ft –tal szemben 20 193 e Ft került kifizetésre 81,4%.
* A felújításoknál 28 453 e Ft (75 %-os) a teljesülés (részletek a **4. számú mellékletben**).
* A beruházási kiadások 47 622 e Ft (88 %-os) teljesülést mutatnak, részletek a **3. számú mellékletben**
* Finanszírozási kiadásoknál a tervezett 12 594 e Ft-os államháztartáson belüli megelőlegezések visszafizetése jelenik meg.

###### A maradványok változásának tartalma

|  |
| --- |
| 07/A - Maradványkimutatás |
| # | Megnevezés | Összeg |
| 1 | 2 | 3 |
| 01 | 01 Alaptevékenység költségvetési bevételei | 827 972 882 |
| 02 | 02 Alaptevékenység költségvetési kiadásai | 862 748 183 |
| **03** | **I Alaptevékenység költségvetési egyenlege (=01-02)** | **-34 775 301** |
| 04 | 03 Alaptevékenység finanszírozási bevételei | 365 232 358 |
| 05 | 04 Alaptevékenység finanszírozási kiadásai | 168 415 021 |
| **06** | **II Alaptevékenység finanszírozási egyenlege (=03-04)** | **196 817 337** |
| **07** | **A) Alaptevékenység maradványa (=±I±II)** | **162 042 036** |
| **15** | **C) Összes maradvány (=A+B)** | **162 042 036** |
| **17** | **E) Alaptevékenység szabad maradványa (=A-D)** | **162 042 036** |

###### Értékpapír- és hitelműveletek alakulása

**Hitelek**

A betervezett 5 554 e Ft rövidlejáratú kölcsön nem került visszafizetésre az év során.

**Értékpapírok**

Az Önkormányzat 2016.12.31-én nem rendelkezik értékpapír állománnyal.

###### Vagyoni helyzet alakulása

A vagyoni helyzet alakulását az mellékletben szereplő mérleg mutatja be.

A mérleg főösszeg 3 859 791 e Ft e Ft -ról 4 544 949 e Ft-ra, 685 158 e Ft-tal növekedett. 2016. év végén a mérleg főösszeg mintegy 17,8 %-kal növekedett az előző évi adathoz képest. Ennek az eszköz oldalon az alapvető oka, befektetett eszközök, és ezen belül a tárgyi eszköz állomány jelentős növekedése. A viziközmű vagyon bevételezése a könyvekben megtörtént, valamint a településfejlesztése céljából vásárolt földterületek értékével is bővült az önkormányzat vagyona. Az elmúlt évben a tárgyi eszközök pótlására, beruházásokra elsősorban pályázati pénzekből jelentős összeget tudott fordítani az önkormányzat, így az értékcsökkenések elszámolását is figyelembe véve a tárgyi eszköz állomány mérlegértéke növekedett. A készletek 925 e Ft értékben növekedtek. A pénzeszköz állomány 19 715 e Ft összegben csökkent az előző év adatához képest. A követelések mérlegértéke szintén csökkent 16 772 e Ft mértékben. A forrás oldalon látható, hogy a vagyon értékének 685 159 e Ft-os növekedése úgy ment végbe, hogy a kötelezettségek 8 439 e Ft értékben csökkentek az előző évhez képest. A viziközmű vagyon könyvekbe történő felvételével kapcsolatosan a forrás oldalon a halasztott eredményszemléletű bevételek soron képződik meg az eszköznövekmény forrása. A fenti elszámolásához kapcsolódó számviteli szabályok miatt jelentős mértékben megnőtt a passzív időbeli elhatárolások mérlegértéke 836 413 e Ft.

#### Vagyoni helyzetet tükröző mutatók

|  |  |  |  |
| --- | --- | --- | --- |
| **M u t a t ó** | **Előző év** | **Tárgyév** | **Változás** |
|

|  |
| --- |
| Befektetett eszközök aránya |

 | 93,7 | 95,8 | 2,1 |
|

|  |
| --- |
| Forgóeszközök aránya |

 | 6,2 | 4,14 | -2,06 |
|

|  |
| --- |
| Tőkeerősség |

 | 91,6 | 74,6 | -17 |
|

|  |
| --- |
| Kötelezettségek aránya |

 | 1,6 | 1,2 | -0,4 |
|

|  |
| --- |
| Befektetett eszközök fedezete I. |

 | 97,7 | 77,9 | -19,8 |
|

|  |
| --- |
| Befektetett eszközök fedezete II. |

 | 98,1 | 78,2 | -19,9 |
|

|  |
| --- |
| Forgótőke, saját tőke aránya  |

 | 6,8 | 5,5 | -1,3 |
|

|  |
| --- |
| Tőkeerősség (saját tőke aránya) |

 | 91,6 | 74,6 | -17 |
|

|  |
| --- |
| Saját tőke növekedési mutató |

 | 73,6 | 70,6 | -3 |

Befektetett eszközök aránya az összes eszközön belül:

Megállapítható, hogy a mérlegfőösszeghez viszonyítva a befektetett eszközök aránya lényegesen nem változott, gyakorlatilag megegyezik az előző évi hasonló adatával.

**Forgóeszközök aránya az összes eszközön belül**

A forgóeszközök állománya növekedett az előző évi záró állományhoz képest. A volumenváltozás 2,6 %-ot mutat.

**Forgóeszközök összetétele**

A követelések területén 16 772 e Ft csökkenés tapasztalható. Forgatási célú értékpapír állománnyal év végén nem rendelkezett az önkormányzat. A pénzeszközök területén 19 715 e Ft összegben csökkent, részarányuk a forgóeszközökön belül 70 %.

##### Források

**Saját forrás aránya az összes forráson belül**

A mutató értékéből megállapítható, hogy az önkormányzat aktíváit 74,6 %-ban saját forrásból finanszírozta, tehát a tőke áttétel illetve az eladósodottság nem magas. Az előző évi hasonló adatokat figyelembe véve 17 % ponttal változott az önkormányzat tőkeerőssége.

**Kötelezettségek aránya az összes forráson belül**

Mutatók alapján megállapítható, hogy az összes forráson belül 0,4 % ponttal csökkent a kötelezettségek aránya, amely így 1,2 %-ot tesz ki. Abszolút értékben a kötelezettségek 8 439 e Ft-tal csökkentek az előző év adataihoz képest.

**Vagyonfedezeti mutató**

A vagyonfedezeti mutató százalékos mértéke 74,6 %, mivel a mutató 100 % alá ment, ez azt jelenti, hogy a tartósan befektetett eszközök nem teljes egészében tartós forrással (saját tőke, hosszú lejáratú kötelezettség) lettek lefinanszírozva.

**Pénzügyi helyzet értékelése**

|  |  |  |
| --- | --- | --- |
| **a) Adósságállománnyal kapcsolatos mutatók** |  |  |
| **M u t a t ó** | **Előző év** | **Tárgyév** | **Változás** |
|

|  |
| --- |
| **Hitelfedezeti mutató** |

 | 287 | 287 |  |
|

|  |
| --- |
| **(Adós +vevő) - szállítóállomány összemérési mutató** |

 | 96,6 | 120,3 | 23,7 |
|

|  |
| --- |
| **Adósságállomány aránya** |

 | 1,7 | 1,6 | -0,1 |
| **b) Likviditás alakulása** |  |  |  |
| **M u t a t ó** | **Előző év** | **Tárgyév** | **Változás** |
|

|  |
| --- |
| **Likviditási gyorsráta mutató** |

 | 614 | 432 | -182 |
|

|  |
| --- |
| **Likviditási mutató** |

 | 978,4 | 433 | -545,4 |

**Likviditási gyorsráta**

A pénzeszközök állományának 19 715 e Ft csökkenése, illetve a folyó kötelezettségek 5 937 e Ft csökkenése egy jó értéket eredményez.

**Likviditás**

A mutató azt jelzi, hogy a rövidlejáratú kötelezettségekhez viszonyítva mekkora likvid, azaz rövid időn belül pénzzé tehető eszközzel rendelkezik az önkormányzat. Megállapítható, hogy az önkormányzat likviditása jónak mondható.

A zárszámadási rendelet 10. tájékoztató mellékletében bemutatásra kerül az elszámolt értékcsökkenés összege, és ezzel összevetve az elhasználódott eszközök pótlására fordított tényleges kiadások, illetve az eszközök elhasználódási fokának alakulása.

**Létszám**

Az önkormányzat intézményei részére 2016-ban engedélyezett álláshelyek számát a rendelet-tervezet 10. melléklet tartalmazza.

**Tisztelt Képviselő-testület!**

Megállapítható, hogy az önkormányzat kötelező feladatait ellátta, intézményeinek működtetése megfelelő szinten megvalósult, hangsúlyt fektetett a szociálisan rászorulók megsegítésére, áldozott a kulturális és sportélet szinten tartására és mindezeken minimális mértékben fejlesztésekre is fordított, és ami nagyon fontos megőrizte fizetőképességét.

Az önkormányzat igen mozgalmas évet zárt 2016. évben. A mutatók is jelzik, hogy az önkormányzat vagyona az értékcsökkenések elszámolását figyelembe véve is növekedett. A likviditása továbbra is jónak mondható, és a hitel, kölcsönállománya minimális. Úgy ítélem meg, hogy 2016. évben felelősségteljes gazdálkodás mellett, állami segítséggel tisztes eredményeket tudtunk elérni.

A 2016. évi zárszámadási rendelet-tervezetet jó szívvel ajánlom elfogadásra.

*Az Áht. 91. § (1) bekezdésének* második mondata értelmében ***„….A zárszámadási rendelet tervezetével együtt a képviselő-testület részére tájékoztatásul be kell nyújtani a kincstár***[***68/A. §***](https://www.opten.hu/optijus/lawtext/175837#sid894720)***szerinti ellenőrzése keretében a helyi önkormányzat éves költségvetési beszámolójával kapcsolatosan elkészített jelentését.”***

Az Áht. 68/a. §-a szerint: ***”Az európai támogatásokat auditáló szerv által végzett ellenőrzésre a*** [***63. § (2)***](https://www.opten.hu/optijus/lawtext/175837#sid322560) ***és*** [***(4) bekezdését***](https://www.opten.hu/optijus/lawtext/175837#sid954112)***,*** [***64. § (1)***](https://www.opten.hu/optijus/lawtext/175837#sid324096) ***és*** [***(2) bekezdését***](https://www.opten.hu/optijus/lawtext/175837#sid324864)***,*** [***65. § (1) bekezdését***](https://www.opten.hu/optijus/lawtext/175837?tkertip=4&tsearch=z%c3%a1rsz%c3%a1mad%c3%a1si*&page_to=1#sid325888)***,*** [***(2) bekezdés a) pontját***](https://www.opten.hu/optijus/lawtext/175837?tkertip=4&tsearch=z%c3%a1rsz%c3%a1mad%c3%a1si*&page_to=1#sid328704) ***és*** [***(3)***](https://www.opten.hu/optijus/lawtext/175837?tkertip=4&tsearch=z%c3%a1rsz%c3%a1mad%c3%a1si*&page_to=1#sid329728) ***-*** [***(5) bekezdését***](https://www.opten.hu/optijus/lawtext/175837?tkertip=4&tsearch=z%c3%a1rsz%c3%a1mad%c3%a1si*&page_to=1#sid330752) ***alkalmazni kell.”***

Ilyen jellegű ellenőrzés nem volt.

Ugyanakkor a *költségvetési szervek belső kontrollrendszeréről és belső ellenőrzéséről rendelkező 370/2011. (XII. 31.) Korm. rendelet 49. § (3a)**bekezdése* szerint a polgármester a tárgyévre vonatkozó éves ellenőrzési jelentést, – a tárgyévet követően, a zárszámadási rendelettervezettel egyidejűleg – a képviselő-testület elé terjeszti jóváhagyásra. Ennek eleget téve az előterjesztés 1. és 2. mellékletében tájékoztatást adunk a képviselő-testületnek, egyrészt az önkormányzat intézményeinél 2016. évben lefolytatott mindennemű ellenőrzésről, másrészt bemutatjuk a belső ellenőrzést végző összefoglaló jelentését az elmúlt évről. Kérem, hogy ezeket az alábbi határozati javaslat elfogadásával szíveskedjenek elfogadni:

**H a t á r o z a t i j a v a s l a t :**

**a 2016. évben lefolytatott ellenőrzésekről szóló tájékoztató elfogadására, az összefoglaló jelentés jóváhagyására**

Bátaszék város Önkormányzat Képviselő-testülete;

1. az önkormányzat költségvetési szerveinél lefolytatott ellenőrzésről szóló tájékoztatót tudomásul veszi,
2. *a költségvetési szervek belső kontrollrendszeréről és belső ellenőrzéséről rendelkező 370/2011. (XII. 31.) Korm. rendelet 49. § (3a)**bekezdésében* foglaltakra figyelemmel a 2016. évre vonatkozó belső ellenőrzési összefoglaló jelentést jóváhagyja.

*Határidő:* 2017. május 5.

*Felelős:* Kondriczné Dr. Varga Erzsébet jegyző

 (a határozat megküldéséért)

*Határozatról értesül:* Bátaszéki KÖH pénzügyi iroda

 irattár